
	Comisia pentru buget, finanţe şi bănci
	
	Bucureşti,       19.09.2007 
Nr. 22/373


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative de modificare a Legii nr. 500/2002 privind finanţele publice, cu care comisia noastră a fost sesizată în fond cu adresa Biroului Permanent nr. PL.x 441  din 4 iunie 2007 .
	PREŞEDINTE,

Aurel Gubandru

RAPORT

asupra propunerii legislative de modificare a Legii nr. 500/2002
privind finanţele publice

Cu adresa nr. PL.x 441 din 4 iunie 2007, Biroul Permanent conform art.95 din Regulamentul Camerei Deputaţilor, republicat, a sesizat  pentru examinare şi avizare în fond, Comisia pentru buget, finanţe şi bănci cu propunerea legislativă de modificare a Legii nr. 500/2002 privind finanţele publice.
 La întocmirea raportului s-a avut în vedere avizul favorabil al Consiliului Legislativ  şi avizul negativ al Comisiei Juridice, de disciplină şi imunităţi.
Guvernul nu susţine adoptarea acestei iniţiative legislative.
Prezenta propunere legislativă are ca obiect de reglementare modificarea alin.(2) al art. 30 din Legea nr. 500/2002 privind finanţele publice, cu modificările ulterioare, prin înlocuirea sintagmei „bugetelor locale” cu sintagma „bugetelor consiliilor judeţene”, textul reformulându-se astfel:
„(2) Fondul de rezervă bugetară la dispoziţia Guvernului se repartizează unor ordonatori principali de credite ai bugetului de stat şi ai bugetelor consiliilor judeţene, pe bază de hotărâri ale Guvernului, pentru finanţarea unor cheltuieli urgente sau neprevăzute apărute în timpul exerciţiului bugetar.”
Propunerea legislativă face parte din categoria legilor organice, potrivit art. 76 din Constituţia României, republicată.
La lucrările comisiei au participat 20 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi. 
Propunerea legislativă a fost respinsă de Senat în şedinţa din data de 30 mai 2007.
La dezbaterea propunerii legislative a participat, în conformitate cu prevederile art. 54 şi 55 din Regulamentul Camerei Deputaţilor, domnul  Cojoc Marin-director în cadrul Ministerului Economiei şi Finanţelor.
Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii propunerii legislative de modificare a Legii nr. 500/2002 privind finanţele publice, în şedinţa din data de 19.09.2007, comisia propune Plenului Camerei Deputaţilor , respingerea acesteia deoarece modificările propuse limitează sfera de aplicare numai la ordonatorii principali de credite ai bugetelor consiliilor judeţene, excluzând ordonatorii principali de credite de la nivelul bugetelor locale ale comunelor, oraşelor, municipiilor, sectoarelor municipiului Bucureşti şi municipiul Bucureşti. Potrivit prevederilor Legii nr. 215/2001 privind administraţia publică locală, republicată, între autorităţile administraţiei publice locale şi consiliul judeţean, pe de o parte, şi între consiliul local şi primar, pe de altă parte, nu există raporturi de subordonare. Deasemenea transferarea posibilităţii de repartizare a acestor sume la dispoziţia şi în competenţa exclusivă a autorităţilor judeţene, ar putea conduce la crearea premiselor favorabile realizării unor alocări preferenţiale.
	PREŞEDINTE,

Aurel Gubandru
	SECRETAR,

Radu Cătălin Drăguş


             Expert parlamentar:
Ene Giorgiana
1
1

